পরীক্ষা শেষ হওয়ার ৬১ দিনের মাথায় প্রকাশিত হল উচ্চ মাধ্যমিক পরীক্ষার ফল। এবারই প্রথম ভোকেশনাল বিষয়ে পরীক্ষা হয়েছে। মোট ৫৮টি বিষয়ে পরীক্ষা হয়েছে। উচ্চ মাধ্যমিক শিক্ষা সংসদের সভাপতি মহুয়া দাস এ দিন আনুষ্ঠানিক ভাবে ফলপ্রকাশ করে প্রথম দশ স্থানাধিকারীর মেধা তালিকা ঘোষণা করেন। এবছর ছাত্র এবং ছাত্রী পরীক্ষার্থীর হার ছিল পঞ্চাশ শতাংশ করে। এবারে মোট পরীক্ষার্থী ছিল ৭,৭৩,৮৩৪। এবারে উচ্চ মাধ্যমিকে পাশ করেছে মোট  ৬২২৪৩৫ জন, যা মোট পরীক্ষার্থীর ৮৪.২০ শতাংশ। গতবারের থেকে পাশের হার ০.৫৫% বেশি। ছেলেদের পাশের হার ৮৫.১৫%। মেয়েদের পাশের হার ৮৩.২৬%। মাধ্যমিকের মতো উচ্চ মাধমিকেও সাফল্যের হার সবথেকে বেশি পূর্ব মেদিনীপুরে। সংসদের ওয়েবসাইটে এবছর প্রথম জেলার সেরাদের নাম এবং বিদ্যালয়ের নাম প্রকাশিত হবে। প্রথম বিভাগে উত্তীর্ণ হয়েছে ৪২ শতাংশ ছাত্রছাত্রী। সাড়ে দশটা থেকে আঞ্চলিক কার্যালয়গুলি থেকে স্কুলের প্রতিনিধিদের হাতে মার্কশিট ও সার্টিফিকেট তুলে দেওয়া হবে। ২০১৮ সালের উচ্চ মাধ্যমিক পরীক্ষার দিনক্ষণ খুব শিগগিরই সংসদের ওয়েবসাইটে জানিয়ে দেওয়া হবে। অনলাইনে রিভিউ এবং স্ক্রুটিনির আবেদন করা যাবে। 
এবারের উচ্চ মাধ্যমিকে প্রথম হয়েছে হুগলির অর্চিষ্মান পাণিগ্রাহী, হগলি কলেজিয়েট স্কুল। তার প্রাপ্ত নম্বর ৯৯.২ %।
দ্বিতীয় স্থান অধিকার করেছে দু’জন। ৯৮.৪% পেয়ে হুগলির মাহেশ শ্রীরামকৃষ্ণ আশ্রমের মায়াঙ্ক চট্টোপাধ্যায় এবং নরেন্দ্রপুর রামকৃষ্ণ মিশনের উপমন্যু চক্রবর্তী।
তৃতীয় স্থানে রয়েছে বাঁকুড়া জেলা স্কুলের সুরজিৎ লোহার  এবং হুগলির আরামবাগ হাইস্কুলের শুভম সিংহ। তাদের প্রাপ্ত নম্বর ৯৭.৮%।
প্রথম দশটি স্থানে ৫৩জন ছাত্র এবং ১৩জন ছাত্রী রয়েছে। 
অনলাইনে এবং এসএমএস-এ ফলাফল জানা যাবে। wbresults.nic.in, resutls.nic.in, examresults.net,www.knowyouresult.com,WWW.schools9.com বা indiaresults.com-এর মতো ওয়েবসাইটে ফলাফল দেখা যেতে পারে।
এসএমএস-এর মাধ্যমে ফলাফল দেখার জন্য WB12 (space) ROLL NUMBER  টাইপ করে 56263 নম্বরে পাঠিয়ে দিতে হবে।
USSD-র মাধ্যমে ফলাফল জানতে মোবাইল থেকে ফোন করুন *588# নম্বরে।